tartuNLP/wikipedia-smugri-20251201 huggingface dataset:
Muistan sua Elaine (albumi)

Muistan sua Elaine on suomalaisnäyttelijä Pirkka-Pekka Peteliuksen debyyttialbumi, joka julkaistiin kesällä 1984. Osa albumin kappaleista on esitetty television sketsiviihdesarjassa "Velipuolikuu". 
Keväällä singlenä julkaistu albumin nimikkokappale nousi isoksi hitiksi ja oli parhaimmillaan listaykkösenä singlemyyntilistoilla. Itse albumi kohosi kesällä 1984 kolmen viikon ajaksi Suomen musiikkilistojen listaykköseksi.
Albumi saavutti kultalevyrajan vuonna 1984 ja sitä on myyty 27 000 kappaletta.
Albumi julkaistiin Scandia-levymerkillä LP-levynä ja C-kasettina. CD-levynä albumi julkaistiin Fazer Music -levymerkillä vuonna 1994.
Kappaleet.
Kaikki kappaleet sovittanut Pedro Hietanen.
B-puoli.
(*) Äänitearkiston tietojen mukaan kappaleen ”Marie Marie” sanoittanut Erkki Uotila ja kappaleen ”Saharan lilja” sanoittanut R. R. Ryynänen
Brian Helgeland

Brian Thomas Helgeland (s. 17. tammikuuta 1961 Providence, Rhode Island, Yhdysvallat) on yhdysvaltalainen elokuvaohjaaja ja -käsikirjoittaja. Hänen äitinsä on norjalainen ja isä yhdysvaltalainen.
Helgeland on opiskellut Loyola Marymount Universityssa ja Massachusettsin yliopistossa Dartmouthissa. Vuosi 1998 oli siitä erikoinen, että hänelle myönnettiin sekä Oscar- että Razzie-palkinto. Hän oli Oscar-ehdokkaana vuonna 2004 elokuvan "Menneisyyden ote" käsikirjoituksesta (sovitettu). 
Elokuvia.
Helgelandin tunnetuimpia elokuvia ovat:
Curtis Hanson

Curtis Lee Hanson (24. maaliskuuta 1945 Reno, Nevada, Yhdysvallat – 20. syyskuuta 2016 Los Angeles, Kalifornia, Yhdysvallat) oli yhdysvaltalainen elokuvaohjaaja, -käsikirjoittaja ja -tuottaja. Hänet tunnetaan muun muassa ohjaamastaan, käsikirjoittamastaan ja tuottamastaan rikosdraamaelokuvasta "L.A. Confidential" (1997). Hänen muita elokuviaan ovat muiden muassa Eminemin tähdittämä "8 Mile" (2002) sekä "Käsi joka kehtoa keinuttaa" (1992), "Villi joki" (1994) ja "Lainakengissä" (2005).
Hanson sai vuonna 1998 parhaan sovitetun käsikirjoituksen Oscar-palkinnon Brian Helgelandin kanssa elokuvasta "L.A. Confidential".
Hanson kuoli 71-vuotiaana syyskuussa 2016.
Jarkko Pajunen

Jarkko Matti Pajunen (s. 16. syyskuuta 1970 Varkaus) on suomalainen näyttelijä ja näytelmäkirjailija. Hän on valmistunut teatteritaiteen maisteriksi vuonna 1997.
Pajunen on esiintynyt monissa suomalaisissa elokuvissa ja televisiosarjoissa. Hän on myös kirjoittanut näytelmiä aikuisille ja lapsille sekä radiolle muun muassa komediallisen kuunnelmasarjan "Puutarhakaupungin murhamysteerit", jossa hän myös näyttelee salapoliisi Forsblomin pääroolin. 
Elämä ja ura.
Kuopiossa varttunut Pajunen kertoo olleensa jääkiekkoa harrastava ujo nuorukainen, joka kiinnostui teatterista lukioiässä. Tärkeitä kokemuksia olivat liettualaisohjaaja Eimuntas Nekrošiuksen vierailunäytäntö "Vanja-eno" vuonna 1986, Pajusen ystävänsä kanssa perustaman performanssiryhmän kokeellinen esitys Moskovan teatterifestivaaleilla 1989 sekä yhdessä Milko Lehdon kanssa saatu "Teatterilehden" ja Äidinkielen opettajain liiton järjestämän näytelmäkirjoituskilpailun voitto vuonna 1992 tekstillä "Nuoruuden perkele", joka jakoi tuomaristonkin mielipiteitä. Pajunen aloitti kirjallisuusopinnot Helsingin yliopistossa, mutta pääsi sitten Teatterikorkeakouluun näyttelijäntyön linjalle.
Pajusen merkittäviä näyttämörooleja ovat olleet markkinointipäällikkö Sepon rooli Juha Jokelan menestysnäytelmän "Mobile Horror" kantaesityksessä (Teatteri Jurkka, 2003) ja isä-Hjalmarin rooli Mikko Roihan Ibsen-ohjauksessa "Villisorsa" (Lahden kaupunginteatteri ja Tampereen Työväen Teatteri, 2011). Hän on näytellyt freelancerinä myös muun muassa Ryhmäteatterissa ja Kom-teatterissa sekä Helsingin, Espoon ja Turun kaupunginteattereissa.
Pajunen on esiintynyt yli 60 elokuvatuotannossa. Hänet tunnetaan etenkin hiljaisen perusmiehen rooleistaan Johanna Vuoksenmaan käsikirjoituksissa ja ohjauksissa. Näitä ovat elokuvat "Nousukausi" (2003), "Onni von Sopanen" (2006), "Toinen jalka haudasta" (2009) ja "Viikossa aikuiseksi" (2015) sekä televisiosarjat "Klikkaa mua" (2011–2014) ja "Ex-onnelliset" (2016–). Pajunen on esiintynyt myös televisiomainoksissa.
Pontus Farnerud

Hans Pontus Farnerud (s. 4. kesäkuuta 1980 Helsingborg) on ruotsalainen entinen jalkapalloilija, joka oli pelipaikaltaan keskikenttäpelaaja. Nykyään hän toimii IFK Göteborgin urheilutoimenjohtajana.
Farnerud aloitti ammattilaisena Landskrona BoISin joukkueessa, jossa hän sai paljon peliaikaa ja antoi hyviä näyttöjä maalintekotaidoistaan tehtyään neljätoista maalia kahden kauden aikana. Kahden vuoden kuluttua Farnerud liittyi AS Monacon joukkueeseen, jonka riveissä hän voitti Ranskan mestaruuden kaudella 2000. Seuraavaksi kaudeksi Farnerud siirtyi RC Strasbourgin riveihin, josta hän kuitenkin palasi jo seuraavalla kaudella Monacoon ja jälleen vuotta myöhemmin Strasbourgiin. Kaudeksi 2006 hän teki sopimuksen portugalilaisseura Sporting CP:n kanssa ja saavutti seuraavalla kaudella Portugalin cupin ja supercupin voitot. 
Farnerud lukeutui vuosia Ruotsin A-maajoukkueen vakionimiin. Hän debytoi maajoukkueessa vuonna 2001 ja edusti Ruotsia MM-kisoissa 2002 ja EM-kisoissa 2004. Farnerud pelasi myös Ruotsin alle 21-vuotiaiden joukkueessa 14 ottelua ja teki kuusi maalia.
Gary Lachman

Gary Lachman (s. 24. joulukuuta 1955 Bayonne, New Jersey) on yhdysvaltalainen kirjailija, muusikko ja okkultisti. Hän oli Blondie-yhtyeen perustajajäseniä ja yhtyeen basisti. Myöhemmin hän soitti kitaraa Iggy Popin yhtyeessä. 
Lachman käytti muusikkona taiteilijanimeä Gary Valentine. Kirjailijana hän on käyttänyt usein oikeaa nimeään Gary Lachman. Hän on kirjoittanut useita kirjoja okkultismin historiasta. Näistä on suomennettu "Tajunnan alkemistit" ja "Aleister Crowley" (Like). Lachman myös luennoi okkultismin historiasta, ja häntä on käytetty usein okkultismin asiantuntijana useissa elokuva- ja televisiodokumenteissa sekä BBC:n radio-ohjelmissa.
Ura muusikkona.
Gary Valentine oli mukana perustamassa Blondie-yhtyettä. Hän liittyi Blondieen keväällä 1975, kun yhtyeen ensimmäinen basisti Fred Smith liittyi Television-yhtyeeseen. Valentine soitti Blondiessa bassoa vuosina 1975–1977 ja oli mukana yhtyeen kahdella ensimmäisellä albumilla.
Valentine erosi Blondiesta vuonna 1977, jolloin hänet korvasi Nigel Harrison. Blondien jälkeen Gary Valentinella oli oma bändi The Know, vuosina 1978–1980 ja vuonna 1981 hän liittyi Iggy Popin yhtyeeseen. Hän soitti kitaraa Iggy Popin kahdella Amerikan kiertueella. Hän lopetti sen jälkeen uran muusikkona. Vuonna 2006 hänet valittiin Blondie-yhtyeen kanssa Rock and Roll Hall of Fameen.
Vuonna 2002 Lachman kirjoitti muistelmateoksen urastaan muusikkona. Kirja on nimeltään "New York Rocker: My life in the blank generation, with Blondie, Iggy Pop and others 1974-1981." 
Ura kirjailijana.
Gary Lachman pitää suurimpana esikuvanaan ja opettajana brittiläistä kirjailijaa Colin Wilsonia, josta hän on myös kirjoittanut elämäkerran "Beyond the Robot: The Life and Work of Colin Wilson." Lachmanin mukaan Colin Wilsonin teos "Ovi tuntemattomaan" (The Occult. A History, 1971) muutti hänen elämänsä. Kirjan luettuaan hän innostui okkultismista ja ryhtyi myös kirjailijaksi.
Vuosina 1984–1990 Lachman suoritti kandidaatin tutkinnon filosofiasta Etelä-Kalifornian yliopistossa. Vuonna 1996 hän muutti Lontooseen asumaan, missä hän asuu edelleen. Lachman on sen jälkeen kirjoittanut useita kymmeniä kirjoja aiheista, jotka vaihtelevat esoterian vaikutuksesta politiikkaan ja yhteiskuntaan, sekä populaarikulttuurista, okkultismin historiasta ja eksistentialismista. Hän on kirjoittanut elämäkertoja Aleister Crowleysta, Rudolf Steineristä, C. G. Jungista, Helena Petrovna Blavatskysta, Emanuel Swedenborgista ja P. D. Ouspenskysta. 
Lachman kirjoittaa myös useisiin aikakauslehtiin Isossa-Britanniassa, Yhdysvalloissa ja Euroopassa, mukaan lukien "Fortean Times", "Quest", "Strange Attractor" ja "Times Literary Supplement", "Times Educational Supplement", "The Guardian", "Independent on Sundays", "The Sunday Times", "Mojo" ja moniin muihin julkaisuihin. Lachman myös luennoi okkultismin historiasta, ja häntä on käytetty usein okkultismin asiantuntijana useissa elokuva- ja televisiodokumenteissa sekä BBC:n radio-ohjelmissa.
Gary Valentine

 
Gary Valentine (oik. Gary Joseph Knipfing; s. 22. marraskuuta 1961) on yhdysvaltalainen näyttelijä ja koomikko.
Walthari

Walthari tai Waltari oli langobardien kuningas vuosina 532–546 tai 539–546. Hän oli edellisen kuninkaan Wachon poika. Walthari oli alaikäinen noustessaan valtaistuimelle, ja hallinnosta vastasi käytännössä Audoin. Ilmeisesti Audoin surmautti Waltharin ennen kuin tämä tuli täysi-ikäiseksi, jotta voisi itse anastaa kruunun.
Alfred Russel Wallace

Alfred Russel Wallace (8. tammikuuta 1823 – 7. marraskuuta 1913) oli brittiläinen luonnontieteilijä, tutkimusmatkailija, humanisti ja yhteiskuntakriitikko. Hänet tunnetaan paitsi ”eliömaantieteen isänä” myös luonnonvalintateorian kehittämisestä itsenäisesti riippumatta saman aiheen kanssa työskennelleestä Charles Darwinista. Hän kehitti runsaasti evoluutioteoriaa, muun muassa Wallacen ilmiö ja eläinten värivaroitus ovat hänen keksimiänsä käsitteitä. Darwin sai tietää Wallacen ajatuksista alkukesällä 1858, kun Wallace lähetti hänelle esseen "Lajien taipumuksesta poiketa loputtomasti alkuperäisestä". Esseen idea oli täysin sama kuin Darwinin teoria. Kunnia ajatuksen keksimisestä sovittiin jaettavaksi molemmille. Niinpä heinäkuussa 1858 kummankin kirjoituksen yhteenveto esiteltiin yhtä aikaa. Jälkeenpäin Darwin työskenteli asian parissa voimallisemmin ja kokosi todisteita teorian tueksi.
Wallace uskoi spiritualismiin ja hänen filosofinen käsityksensä maailmasta oli dualistinen. Wallace oli yksi ensimmäisistä tieteilijöistä, joka osoitti huolensa ihmisen toiminnan vaikutuksista luontoon.
Wallace nimesi ja kuvaili linnuista muun muassa punaotsalurikin ("Charmosyna rubronotata"). Hän oli OM, FRS.
Sammy Nestico

Samuel Lewis "Sammy" Nestico (6. helmikuuta 1924 – 17. tammikuuta 2021) oli yhdysvaltalainen big band -säveltäjä. Hän on tehnyt sovituksia useille maailmankuuluille esiintyjille, kuten Count Basien orkesterille. 
Nestico syntyi Pittsburghissa Pennsylvaniassa ja valmistui Duquesnen yliopistosta, josta hän sai sittemmin kunniatohtorinarvon. Hän on opettanut myös Georgian yliopistossa.
Pelon hetket

Pelon hetket ("The Vanishing") on George Sluizerin ohjaama yhdysvaltalainen jännityselokuva vuodelta 1993. Se on uudelleenfilmatisointi vuoden 1988 alankomaalaisesta elokuvasta "Kadonnut". Elokuvan pääosissa näyttelevät Kiefer Sutherland, Jeff Bridges, Sandra Bullock ja Nancy Travis. Elokuva kertoo perheenisästä Barneystä (Jeff Bridges), joka on hellä ja huolehtivainen aviomies, mutta samaan aikaan suunnittelee kauheaa tekoa. Kiefer Sutherland näyttelee Jeff Harrimania, joka on kuumeisesti yrittänyt etsiä kadonnutta naisystäväänsä viimeiset kolme vuotta.
Juoni.
Jeff Harriman on naisystävänsä Dianen kanssa automatkalla. He pysähtyvät tankkaamaan huoltoasemalle, jossa Diane yllättäen katoaa. Kolmen vuoden ajan Jeff yrittää epätoivoisesti etsiä äkillisesti kadonnutta naisystäväänsä, eikä hän tunnu saavan mielenrauhaa. Jeff tapaa uuden tuttavan, Ritan, ja yrittää tämän avulla unohtaa Dianen ja aloittaa puhtaalta pöydältä. Pian Barney kuitenkin astelee Jeffin kotiovesta sisään ja tunnustautuu olevansa Dianen sieppaaja. Hän kehottaa Jeffiä tulemaan mukaansa, mikäli tämä haluaa tietää, mitä Dianelle tapahtui. 
Barney tarjoaa Jeffille huumattua kahvia, jonka juodessaan tämä saisi tietää, mitä Dianelle tapahtui. Jeff suostuu juomaan, ja myöhemmin hän herää haudattuna maan alta ja joutuu paniikkiin. Rita on kuitenkin päässyt Barneyn jäljille ja löytää tiensä mökille. Rita on joutumassa Barneyn surmaamaksi, mutta pelastautuu uskottelemalla kaapanneensa Barneyn tyttären. Rita pelastaa Jeffin, joka tajuihinsa palatessaan tappaa Barneyn lapiolla.
Arvioita.
"Video-oppaassa" vuodelta 1994 Bello Romano sanoo, ettei hyvin näytelty mutta ”etäännyttävän oloinen” uudelleenfilmatisointi vedä vertoja alkuperäiselle alankomaalaiselle elokuvalle. Hän antaa elokuvalle kolme tähteä viidestä, mikä vastaa sanallista arviota ”hyvä”.
Roger Ebertin mukaan alkuperäinen "Kadonnut" oli yksi älykkäimmistä jännäreistä, jotka hän oli ikinä nähnyt, mutta Pelon hetket kirjoittaa uudelleen kaiken sen, mikä alkuperäisessä oli hyvää, ja muuttaa alkuteoksen armottoman eksistentialismin pelkäksi slasher-elokuvaksi. Ebertin mukaan "George Sluizer on ohjannut kaksi elokuvaa nimeltä "The Vanishing", joista toinen on mestariteos ja toinen naurettava, typerä ja karkea".
Christian Kezel

Christian Kezel (s. 6. kesäkuuta 1950 Villeurbanne) on ranskalainen pistooliampuja.
Christian Kezel saavutti MM-kilpailuissa Milanossa 1994 hopeaa 25 m isopistoolissa tuloksella 585.
Tiina Mylläri

Tiina Mylläri on entinen suomalainen lapsinäyttelijä. Hänen tunnetuin roolinsa oli Timo Koivusalon "Pekko Aikamiespoika" -elokuvien Katariina vuosina 1995–1997.
Al Neuharth

Allen Harold (”Al”) Neuharth (22. maaliskuuta 1924 Eureka, Etelä-Dakota – 19. huhtikuuta 2013 Cocoa Beach, Florida) oli yhdysvaltalainen liikemies ja kolumnisti, joka perusti "USA Today" -lehden vuonna 1982 ja Freedom Forumin 1991. Palveltuaan toisessa maailmansodassa hän opiskeli Etelä-Dakotan yliopistossa.
Oleh Tkatšov

Oleh Tkatšov (, s. 5. toukokuuta 1962 Kiova) on ukrainalainen pistooliampuja.
Oleh Tkatšev on saavuttanut MM-kilpailuissa yhden hopean ja neljä pronssia. Milanossa 1994 hän voitti 25 m isopistoolilla joukkuehopeaa ja henkilökohtaista pronssia. Lahdessa 2002 Tkatšev saavutti joukkuepronssia 25 m isopistoolissa ja 25 m olympiapistoolissa. Zagrebissa 2006 hän voitti joukkuepronssia 25 m vakiopistoolissa.
Maija Paunio

Maija Johanna Paunio (s. 31. tammikuuta 1965) on suomalainen näyttelijä. Paunio opiskeli näyttelijäksi Englannissa, Rose Bruford College of Speech and Drama -koulussa (BA in Theatre Arts). Valmistumisen jälkeen hän näytteli teatterissa Lontoossa ja oli kiinnitettynä MOMI Actors Companyn jäseneksi. Paunio suoritti näyttelijäntyön lisäopintoja Pariisissa, Ecole Pierre Debauche -koulussa.
Suomeen palattuaan Paunio on näytellyt lukuisissa televisiosarjoissa ja elokuvissa, joista viimeisin on äidin rooli amerikkalaisessa Hollywood-elokuvassa "Dual" (2022 Sundance). Hän esiintyi siinä Karen Gillanin ja Aaron Paulin kanssa. Muita merkittäviä viimeaikaisia rooleja ovat Krista Tremblayn rooli televisiosarjassa "Jälkeläiset" (2022), rikostutkija Haapajoen rooli minisarjassa Sijainen (2022) sekä syyttäjä Eve Erosen rooli sarjassa "Sorjonen" (2016–2019). Muita suurempia televisiorooleja ovat olleet Heidi Parhialan rooli sarjassa "Kylmäverisesti sinun" (2000) sekä Olga Pavlovan rooli "Käenpesässä" (2006–2007). Valkokankaalla hänet on aiemmin nähty muun muassa elokuvissa "Roskisprinssi" (2011) ja "Veljeni vartija" (2018).
Paunio on näytellyt teatterissa pääasiassa vapaissa ryhmissä. Hänen omia produktioitaan ovat olleet muun muassa "Joutomaa"-näytelmä (Turun kulttuuripääkaupungin ohjelma, 2011), "Tyttö joka piti liikaa tulitikuista" (Teatteri 1/2Q,2002) sekä "Leidi Lazarus" (Teatteri Jurkka, 1999). Hän on myös lausuja ja esiintynyt monissa runoesityksissä.
Paunio on opiskellut teoreettista filosofiaa Helsingin yliopistossa (1985-1989). Koulutukseltaan hän on filosofian maisteri (2016) Tampereen yliopistosta, pääaineenaan teatterin ja draaman tutkimus.
Viktor Makarov

Viktor Makarov (s. 26. toukokuuta 1965 Öskemen) on ukrainalainen pistooliampuja.
Viktor Makarov on saavuttanut MM-kilpailuissa kullan, hopean ja kaksi pronssia. Milanossa 1994 hän saavutti 50 m pistoolissa joukkuekultaa ja henkilökohtaista hopeaa ja Lahdessa 2002 joukkupronssia 10 m ilmapistoolissa ja 50 m vapaapistoolissa.
Trakai

Trakai (, , , 1940 asti ) on kaupunki Liettuassa, 28 kilometriä länteen Vilnasta. Trakai on suosittu turistikohde. Kaupungin asukasluvuksi (2012) arvioitiin 4 934.
Trakain alueella sijaitsee yli kaksisataa järveä, joista suurin ja syvin on Galvė. Järvet ympäröivät joka puolelta myös kaupunkia.
Historia.
Kaupunki ja lähialue alkoivat kehittyä 1200-luvulla. Tarinan mukaan Liettuan suuriruhtinas Gediminas löysi menestyksekkään metsästysretkensä päätteeksi kauniin, järvien ympäröimän paikan läheltä Liettuan suuriruhtinaskunnan silloista pääkaupunkia Kernavėa. Gediminas rakensi paikalle linnan, jonka lähistölle Vanha Trakai ("Senieji Trakai") alkoi kehittyä. Trakain nimi mainitaan ensimmäisen kerran Saksalaisen ritarikunnan kronikoissa vuodelta 1337, ja siksi vuotta 1337 pidetään kaupungin virallisena perustamisvuotena. Kaupunkioikeudet Trakai sai vuonna 1409, jolloin kaupunki perustettiin.
Gediminasin poika, suuriruhtinas Kęstutis siirsi kaupungin nykyiselle paikalleen kolmen kilometrin päähän (Uusi Trakai, "Naujieji Trakai") ja rakennutti uuden linnan Galvė- ja Lukajärvien väliselle niemelle sekä toisen linnan Galvėjärven saarelle. Trakai kasvoi linnojen ympärille.
1400-luvun alussa Vytautas Suuri vietti paljon aikaa Trakaissa. Hän vahvisti Trakain linnoja, ja Trakaista muodostui suuriruhtinaskunnan poliittinen ja hallinnollinen keskus.
Liettuan suuriruhtinaskunnan liityttyä Puolan kuningaskuntaan Trakain merkitys alkoi vähitellen pienentyä samalla, kun Vilnan merkitys kasvoi. Venäjän ja Puolan sodissa vuosina 1654–1667 kaupunki ryöstettiin ja poltettiin ja sen linnat tuhottiin. Suuren Pohjan sodan aikana Trakai joutui jälleen ryöstetyksi, ja kaupungin asukkaiden vaivana olivat nälänhätä ja rutto.
Niin sanotussa Puolan kolmannessa jaossa vuonna 1795 Trakai päätyi osaksi Venäjän keisarikuntaa. Kaupunki toimi Vilnan kuvernementin Trakain kihlakunnan keskuksena. Ensimmäisen maailmansodan jälkeen puolalaiset joukot valtasivat alueen jälleen. Toisessa maailmansodassa alueen valtasi ensin Neuvostoliitto ja sittemmin Natsi-Saksa. Natsien hallinnon aikana murhattiin yli 5 000 alueen juutalaista asukasta. Sodan jälkeen alue päätyi osaksi Neuvosto-Liettuaa.
Karaiimit.
Alueella asuu yhä pieni uskonnollisesti ja etnisesti muusta väestöstä eroava turkinsukuista kieltä puhuva ryhmä karaiimit. Karaiimit päätyivät Trakaihin 1300-luvun lopussa suurruhtinas Vytautasin taistellessa menestyksekkäästi Kultaista ordaa vastaan. Vuonna 1997 tehdyn väestölaskennan mukaan kaupungissa asui 65 karaiimia, ja kaupunki oli Vilnan jälkeen toiseksi suurin karaiimien keskus Liettuassa.
Ystävyyskaupungit.
Lähde:
Sara Parikka

Sara Helena Parikka (o.s. Säkkinen, s. 5. maaliskuuta 1991 Espoo) on suomalainen näyttelijä, sosiaalisen median vaikuttaja, yrittäjä ja kirjailija. Hän on tullut tunnetuksi esitettyään Peppi Puolakkaa televisiosarjassa "Salatut elämät" vuosina 2008–2019.
Ura.
Näyttelijänä.
Parikan roolihahmo Peppi Puolakka tuli ruutuun toukokuussa 2008. Jo vuotta aiemmin Parikka oli hakenut sarjaan Oona Kivirannan rooliin, jonka sai Sara Lohiniva. Ensimmäisen kerran hän lähti sarjasta vuonna 2014, mutta palasi hetkeksi keväällä ja marraskuussa 2015. Seuraavan kerran hän lähti vuoden 2016 keväällä, jäätyään äitiyslomalle. Hän palasi uudelleen marraskuussa 2017, mutta poistui sarjasta kokonaan 1. toukokuuta 2019 esitetyssä jaksossa. 
Kesällä 2010 Parikka näytteli naispääosan Karstulan kesäteatterissa näytelmässä "Kuningasjätkä". "Salatut elämät"-sarjan pohjalta kuvattiin kesällä 2012 elokuva nimeltä "Nightmare – painajainen merellä", jonka pääroolin Parikka esitti. Elokuva palkittiin vuoden parhaan elokuvan Yleisö-Jussi palkinnolla. Parikka esittää Peppi Kuulaa myös elokuvan jatko-osassa, joka ilmestyi joulukuussa 2014.
Kirjailijana.
Parikasta julkaistiin elokuussa 2009 kirja "Teinistä tähdeksi – Kuinka Sarasta tuli Peppi". WSOY:n julkaisema kirja kertoo Parikan ensimmäisestä vuodesta "Salatuissa elämissä" ja sen tuomista haasteista. Vuonna 2018 Parikka kirjoitti WSOY:n julkaiseman kirjan "365. Ilon ja inspiraation vuosi". Maaliskuussa 2021 WSOY:n julkaisi Parikan kirjoittaman teoksen "Itse tehty – opas omannäköiseen työelämään". Vuonna 2024 WSOY julkaisi Parikan kirjoittaman kokkikirjan, "Mutkatonta &amp; maukasta". 
Bloginpitäjänä.
Hän kirjoitti omaa nimeään kantavaa blogia Anna-lehden alla. Nykyään hän kirjoittaa blogiaan oman sivustonsa alla. 
Podcast.
Parikka piti "Papupata"-podcastia yhdessä entisen näyttelijäkollegansa Johanna Puhakan kanssa. Parikka ja Puhakka pitivät yhdessä myös "Kulisseissa"-podcastia, jossa esiteltiin C More -suoratoistopalvelun sarjoja. Parikka aloitti tammikuussa 2023 oman podcastinsä "Saran kaverikirja" Podimo-palvelussa. 
Yksityiselämä.
Parikka kirjoitti ylioppilaaksi Porkkalan lukiosta keväällä 2009. Hän on näytellyt teatterissa ja harrastaa aktiivisesti tanssia ja laulamista. Hän on kotoisin Kirkkonummelta.
Parikka on naimisissa "Salatuissa elämissä" näyttelevän Mikko Parikan kanssa ja he asuvat rakennuttamassaan hirsitalossa Espoossa. Pariskunnan esikoistytär syntyi maaliskuussa 2014, toinen tytär joulukuussa 2015, kolmas tytär maaliskuussa 2020 ja poika syksyllä 2025.
Verosuunnittelu.
Finnwatch julkaisi 4.9.2023 tutkimuksen sosiaalisen median vaikuttajien harjoittamasta aggressiivisesta verosuunnittelusta. Sara Parikan yhdessä miehensä Mikko Parikan kanssa omistama yritys on yksi tutkimuksen kohteena olleista yrityksistä, joille on tehty yritysjärjestely verosuunnittelumielessä. Kyseissä yritysjärjestylyssä luotiin uusi holdingyhtiö, jolle varsinaisen liiketoimintaa harjoittavan yrityksen osakekanta siirrettiin osakevaihdolla. Kyseinen järjestely kasvatti keinotekoisesti holdingyhtiön tasearvoa ja mahdollistaa suuremmat verovapaat osingot.
Krzysztof Kucharczyk

Krzysztof Kucharczyk (s. 7. toukokuuta 1957) on puolalainen pistooliampuja ja maailmanmestari.
Krzysztof Kucharczyk voitti MM-kilpailuissa Milanossa 1994 25 m olympiapistoolilla henkilökohtaisen ja joukkuemaailmanmestaruuden.
Zane Huett

Zane Huett (s. 9. toukokuuta 1997) on yhdysvaltalainen näyttelijä. Hän esiintyy Parker Scavon roolissa televisiosarjassa "Täydelliset naiset". Lisäksi hänet on nähty muun muassa elokuvassa "Mysterious Skin" (2004). 
Huett on kotoisin Kalifornian osavaltiosta.
Rolls-Royce Wraith (1938)

Rolls-Royce Wraith oli Rolls-Roycen Derbyn tehtaallaan vuosina 1938–1939 valmistama henkilöauto, joka toimitettiin itsenäisille korinrakentajille ajokelpoisena alustana.
Kuusisylinterinen, 4 257 cm³ työntötankorivimoottori oli peräisin aiemmasta 25/30-mallista, mutta siinä oli erilainen sylinterinkansi. Nelivaihteisessa vaihdelaatikossa oli synkronointi toisessa, kolmannessa ja neljännessä vaihteessa.
Auto ylsi jopa 137 km/h huippunopeuteen korista riippuen. "The Motor" -lehden testissä lokakuussa 1938 auton kiihtyvyydeksi 0–80 km/h mitattiin aika 16,4 sekuntia.
Ole Sæther

Ole Sæther (23. tammikuuta 1870 Steinkjer - 13. lokakuuta 1946 Oslo) oli norjalainen kivääriampuja. Hänen seuransa oli oslolainen Christiania Skytterlag.
Sæther voitti vapaakiväärin joukkuekisan olympiakultaa Lontoosta 1908. Samoissa kisoissa hän saavutti myös 300 metrin vapaakiväärin pronssia tuloksella 883. Hopeamitalin hän voitti vapaakiväärin joukkuekisasta Tukholmasta 1912 ja sotilaskiväärin joukkuekisasta Pariisista 1900.
Satoi tai paistoi

Satoi tai paistoi on Matin ja Tepon vuonna 2008 julkaistu albumi. Albumia on myyty kultalevyyn oikeuttava määrä ja siltä on julkaistu myyntisingle "Mä en periksi anna/Tiedäthän sen" ja radiosingle "Satoi tai paistoi".
Albumi debytoi Suomen virallisen listan kolmannella sijalla, ja pysyi listalla yhteensä 30 viikkoa.
Seppo Mäkinen

Seppo Ilmari Mäkinen (s. 28. helmikuuta 1941) on suomalainen pistooliampuja.
Seppo Mäkinen on saavuttanut lukuisia MM-mitaleita. Näistä kirkkain on 25 m isopistoolin maailmanmestaruus Soulissa 1978. Lisäksi hän on saavuttanut henkilökohtaisisa mitaleita Phoenixista 1970 hopeaa 25 m isopistoolissa ja Milanossa 1994 pronssia 25 m vakiopistoolissa.
Satelliittikuvien RGB-yhdistelmät

Satelliittikuvien RGB-yhdistelmät ovat tapa esittää useamman kuin yhden satelliiti-instrumentin mittaaman aallonpituusalueen informaatio yhdessä kuvassa. Tämä tapahtuu yhdistämällä kolme kanavaa (tai kanavayhdistelmää) yhdeksi RGB-värimallin avulla. RGB-yhdistelmät voidaan jakaa tosiväri- ja väärävärikuviin. 
Tosivärikuvat.
Tosivärikuvissa kuvan värit ovat lähellä ihmissilmän näkemiä värejä. Tällöin instrumentissa tulee olla kolme kanavaa, jotka ovat punaisen, vihreän ja sinisen valon aallonpituusalueilla. Tällaisia kanavia on yleisesti pinnan ilmiöiden tarkasteluun keskittyvissä kaupallisten satelliitien, kuten QuickBird, instrumenteissa. Tiedesatelliiteista Terra- ja Aqua-satelliitin MODIS-instrumentissa on tähän soveltuvat kanavat.
Väärävärikuvat.
Väärävärikuvissa korostetaan jotakin fysikaalista ilmiötä, eikä värien ole tarkoitus olla lähellä ihmissilmän näkemiä värejä.
Pinnan ilmiöihin keskittyvät kanavat.
Landsatin Thematic Mapper -instrumentista on yleisesti tehty väärävärikuvia, jotka korostavat pinnan kasvillisuuden ominaisuuksia.
Meteorologiassa käytetyt kanavat.
NOAA-satelliittien AVHRR-instrumentti oli pitkään ainoa meteorologiassa laajasti käytetty instrumentti, josta oli mielekästä tehdä RGB-yhdistelmiä. Toisen polven Meteosat-satelliittien SEVIRI-instrumentin 11 kanavasta voidaan tehdä hyvin monipuolisia RGB-kuvia .
Melkein tosivärikanavat.
Esimerkiksi AVHHR/3- ja SEVIRI-instrumenteissa ei ole kanavia punaisen, vihreän ja sinisen aallonpituusalueilla, mutta likiarvona käytetään yhdistelmää, jossa on kahden lähi-infrapunan ja punaisen alueen kanavat.
Tahmela

Tahmela on Tampereella sijaitseva kaupunginosa. Se sijaitsee Ylä-Pispalan ja Pyynikin välissä Pyhäjärven rannalla. Tahmelassa on Varalan urheiluopisto. Tahmelan rannassa on vuokrapalstaviljelypalstoja. Kurpitsaliike ry perustettiin vuonna 1998 puolustamaan palstaviljelyn jatkumista Tahmelassa. 
Tahmelassa sijaitsee suuri, 1960-luvulle saakka erittäin kirkasvetinen lähde, josta yli 600 taloutta Pispalan ja Tahmelan alueella sai juomavetensä. Veden jakelusta vastasi vuoteen 1961 saakka toiminut osuuskunta. 
Tahmelassa sijaitsee lähteen lisäksi kulttuurikeskus Hirvitalo.
Tahmela on saanut nimensä alueella sijainneen samannimisen, vuoden 1870 tienoilla rakennetun torpan mukaan. Torppa sijaitsi nykyisen Selininkadun varrella. Tahmela siirrettiin Pohjois-Pirkkalan kunnasta Tampereen kaupunkiin vuoden 1937 alussa. Siihen saakka se oli ollut osa Pispalan taajaväkistä yhdyskuntaa. Tahmelan asemakaava vahvistettiin vuonna 1945 yhtä aikaa Pispalan asemakaavan kanssa. Runoilija Yrjö Jylhä asui nuoruudessaan Tahmelassa ja hänen mukaansa on nimetty yksi kaupunginosan kaduista. Tahmelan viertotien entinen nimi vuosina 1945–1978 oli Valtakunnantie ja sen jälkeen vuoteen 1996 Tahmelan valtatie. Nimet viittaavat toisaalta "Vuorenmaan valtakuntana" tunnettuun taloryhmään, toisaalta siihen, että katu oli tarkoitus rakentaa Pispalan pohjoispuolitse kulkevan Paasikiventien tavoin valtatieluokkaiseksi alittamalla Pyynikinharju tunnelissa. Vallikadun tienoilla sijaitsee jäänteitä Venäjän armeijan ensimmäisen maailmansodan aikana rakennuttamista linnoitteista, jotka ulottuivat Tahmelasta Pispalanharjulle. Hopankadun nimi juontuu lähistöllä olleesta, vuonna 1908 rakennetusta ja 1980-luvun lopulla puretusta hyppyrimäestä. 
Lähellä Varalan urheiluopistoa sijaitsee Ansionkallion asutusalue. Nimen kerrotaan syntyneen siten, että alueen omistanut kunnallisneuvos Otto Thuneberg ryhtyi myymään sieltä 1900-luvun vaihteessa tontteja "ei armosta, vaan ansiosta" vastapainona hieman aiemmin syntyneelle Armonkallion kaupunginosalle.
Wolfsbane

Wolfsbane on brittiläinen heavy metal -yhtye, joka on perustettu vuonna 1984. Yhtye hajosi vuonna 1994, mutta on palannut joitakin kertoja sen jälkeen.
Historia.
Wolfsbane perustettiin vuonna 1984. Kokoonpanossa soittivat Blaze Bayley, Jason Edwards, Jeff Hateley ja Steve "Danger" Ellet. Steve sai lempinimensä, koska hän piti vaarallisista tilanteista ja elokuvista ja oli joutunut kerran tilanteeseen pienenä, kun isä uhkasi lyödä häntä. Wolfsbane julkaisi demot "Wolfsbane" (1985) ja "Dancin' Dirty" (1987). Vuonna 1988 yhtye solmi levytyssopimuksen Def Americanin kanssa. Yhteistyö päättyi kuitenkin vuonna 1991, jonka jälkeen yhtye siirtyi Bronzelle. Yhtyeen esikoisalbumi "Live Fast, Die Fast" julkaistiin vuonna 1989. Kakkosalbumi, "All Hell's Breaking Loose Down at Little Kahty's Place" julkaistiin vuonna 1990, jonka jälkeen yhtye julkaisi "Down Fall the Good Guys" albumin. Sen jälkeen yhtye on julkaissut kokoelmia ja yhden studiolevyn "Wolfsbane" vuonna 1994. Yhtye on esiintynyt lopetuksensa jälkeen 9. syyskuuta 2007 kotikaupungissaan Tamworthissa.
Wolfsbane perustettiin virallisesti uudelleen vuonna 2010 vanhalla kokoonpanolla (Blaze Bayley, Jason Edwards, Jeff Hateley ja Steve "Danger" Ellet. Samana vuonna he julkaisivat kokoelma-albuminsa "The Best of Wolfsbane". Yhtye on vuodesta 2010 alkaen tehnyt kiertueita ja vuonna 2011 maaliskuussa ilmoittivat aloittavansa EP:n tekemisen. EP sisältää ensimmäisen uuden kappaleen Wolfsbanelta sitten vuoden 1994.
Yhtye julkaisi uuden albumin "Wolfsbane Save the Worldin" 20. lokakuuta 2011.
Storm Hawks

Storm Hawks on Asaph Fipken luoma kanadalainen moninkertainen Leo-palkittu tietokoneanimaatiosarja, jota esitettiin ensi kerran Yhdysvalloissa 25. toukokuuta 2007 ja Kanadassa syyskuussa 2007. Suomessa sarjaa on esitetty vuodesta 2007 lähtien maksullisella Cartoon Networkilla.
Juoni.
Storm Hawks sarja sijoittuu kuvitteelliseen Atmos-nimiseen maailmaan, joka koostuu lähestulkoon pelkästään suurista vuorista. Maaston vuoksi matkustaminen on riippuvaista lentämisestä ja maailman teknologia perustuu pitkälti useisiin energiaa tuottaviin kristalleihin. Atmosia vartijoivat Sky Knightsit, jotka ovat ryhmä moottoripyörän tyylisillä lentävillä kulkuneuvoilla liikkuvia sotureita.
Sarja keskittyy viiteen nuoreen henkilöön ja heidän apulaiseensa Radarriin, jotka epäilysten ja ikäongelmien jälkeen päätyvät Sky Knightseiksi. Atmosia on samaan aikaan uhkaamassa yliherra Master Cyclonis, jolla on apunaan entinen Sky Knights -jäsen Dark Ace, hänen siskonsa Ravess sekä piikkinuijaa aseenaan käyttävä Snipe. Myöhemmin Storm Hawks -ryhmä pyrkii pelastamaan Atmosia sekalaisilta vihollisilta, jotka yrittävät tuhota ja vallata Atmosia keinolla millä hyvänsä.
Hahmot.
Storm Hawks ryhmään kuuluvat seuraavat hahmot:
Suhteet sekaisin

Suhteet sekaisin on Peter Chelsomin ohjaama yhdysvaltalainen elokuva vuodelta 2001. Sen pääosia näyttelevät Warren Beatty ja Diane Keaton. Romanttisessa komediassa Beatty esittää newyorkilaista arkkitehtia Porter Stoddardia ja Keaton hänen vaimoaan. Elokuvan kaupallinen menestys oli varsin kehno: sen tuotantobudjetti oli noin 105 miljoonaa dollaria ja elokuva tuotti maailmanlaajuisesti lipputuloina hieman yli 10 miljoonaa.
Shakin maailmanmestaruusottelu 2008

Shakin maailmanmestaruusottelu 2008 pelattiin hallitsevan mestarin, Viswanathan Anandin, ja haastajan, Vladimir Kramnikin, välillä. Anand voitti ottelun pistein 6½-4½.
Ottelu pelattiin Bonnissa, Saksassa 14. lokakuuta – 29. lokakuuta 2008.
Ottelu käsitti yksitoista peliä, jotka pelattiin klassisella ajanotolla. Mikäli ratkaisua ei olisi syntynyt kahdentoista pelin jälkeen, ottelua olisi jatkettu tiebreak-peleillä. Voittopotin kokonaissumma, joka jaettiin puoliksi pelaajien kesken, oli 1,5 miljoonaa euroa. Ottelun pääsponsorit olivat Evonik Industries ja Gazprom.
Kramnikin avustajina toimivat Sergei Rublevski, Laurent Fressinet ja Péter Lékó. Anandin joukkueessa avustivat Peter Heine Nielsen, Rustam Kasymdžanov ja Radoslaw Wojtaszek.
Dustin Nguyen

Dustin Nguyen (s. Nguyễn Xuân Trí; 17. syyskuuta 1962) on Yhdysvalloissa uransa luonut näyttelijä. Hän syntyi Vietnamissa, jossa hän asui vuoteen 1975. 
Nguyen on esiintynyt muun muassa elokuvassa "Little Fish" (2005). 
Nguyenin puoliso Angela halvaantui vuonna 2001 samassa liikenneonnettomuudessa, joka vaati näyttelijä Thuy Trangin hengen.
Rowan Woods

Rowan Woods (s. 1959) on australialainen näyttelijä ja elokuvaohjaaja, jonka töiden joukossa ovat "The Boys" (1998) ja "Little Fish" (2005). "The Boys" toi hänelle Australian elokuvainstituutin palkinnon. Lisäksi hän pääsi ehdolle Berliinin elokuvajuhlien Kultaisen karhun saajaksi.
Kuusankosken Kumu

Kuusankosken Kumu on suomalainen jalkapalloseura joka pelaa kaudella 2024 itäisessä Miesten nelosessa. 
Historia.
Seura perustettiin Kuusankoskella vuonna 1964 ja ajautui konkurssiin 1992. Kumu nousi Harri Kampmanin johdolla kahdessa kaudessa suoraan 2. divisioonasta silloiseen Futisliigaan kaudeksi 1990.
Kumun ainoaksi jäänyt pääsarjakausi oli pettymys; joukkue teki 22 ottelun kaudella kyseenalaisen ennätyksen voittaen ainoastaan yhden ottelun OTP:ta vastaan. Kahden 1. divisioonassa pelatun kauden jälkeen Kumu ajautui konkurssiin joulukuussa 1992. Tammikuussa 1993 perustetulle uudelle seuralle FC Kumulle ei myönnetty Kumun sarjapaikkaa, vaan sen sai 2. divisioonasta nostettu Kontulan Urheilijat. FC Kumu jatkoi alemmilla sarjatasoilla kauteen 1996 saakka, jolloin se yhdistyi Voikkaan Pallo-Peikkojen kanssa ja muodosti FC Kuusankosken. Uusi seura on pelannut parhaimmillaan Ykkösessä kausina 2001–2004. FC Kuusankoski ajautui konkurssiin vuonna 2010.
Vuonna 2015 paikalliset nuoret halusivat herättää Kumun miesjaoston henkiin, ja kaudella 2016 Kumu Edustus pelasi Kaakkois-Suomen Kutosta. Kaudeksi 2017 Kumu Edustus nousi Kaakkois-Suomen vitoseen ja kauden 2021 jälkeen Kumu Edustus nousi Kaakkois-Suomen neloseen.
Kumun kotikenttä oli Kuusankosken urheilupuisto ja sen yleisöennätys on 3 269 kaudelta 1990 ottelusta Valkeakosken Hakaa vastaan. Kumun junioritoiminta eriytettiin ennen pääseuran lopettamista vuonna 1992 omaksi seurakseen, Kumu Junior Teamiksi (Kumu JT). 
Suomen kielen sana ”kumu”, josta seuran nimi tuli, tarkoittaa kaukaa kuuluvaa voimakasta ääntä.
Claudia Karvan

Claudia Karvan (s. 19. toukokuuta 1972 Sydney, New South Wales) on australialainen näyttelijä, joka on tehnyt rooleja televisiossa ja elokuvissa. Hänet tunnetaan muiden muassa televisiosarjoissa "The Secret Life of Us" ja "Love My Way", mutta myös elokuvissa kuten "Daybreakers" (2009).
Karvan on voittanut Australian elokuvainstituutin palkinnon useita kertoja, ensimmäisen kerran hän voitti sen vuonna 1987 paras naispääosa sivuroolista.
Suomen jääkiekkomaajoukkueen kausi 2007–2008

Suomen jääkiekkomaajoukkue voitti kaudella 2007–2008 pronssia vuoden 2008 jääkiekon maailmanmestaruuskilpailuissa ja oli epävirallisessa Euroopan-mestaruusturnauksessa Euro Hockey Tourilla 2007–2008 toinen.
Maajoukkueelle tuli vuodeksi uusi päävalmentaja Doug Shedden, jonka apulaisvalmentajaksi valittiin Jukka Jalonen. Shedden oli kauden aikana myös Jokerien päävalmentaja SM-liigassa. Shedden valmensi vuoden 2008 MM-kisoihin asti, joiden jälkeen Jalonen sai päävalmentajan vastuun.
Euro Hockey Tour.
Suomi pelasi EHT:ssä 12 ottelua, joissa saavutti 18 pistettä ottamalla viisi voittoa, yhden jatkoaikavoiton, yhden jatkoaikahäviön ja viisi häviötä. Joukkueen maaliero oli 27–31. Suomi ei saanut yhtään turnausvoittoa. Karjala-turnauksessa joukkue sijoittui kolmanneksi, Venäjän Channel One Cupissa ja Ruotsin LG Hockey Gamesissa toiseksi ja viimeisenä pidetyssä Tšekin Česká Pojišťovna Cupissa kolmanneksi.
Yksi maajoukkueen merkkitapahtuma oli, kun Raimo Helminen pelasi Ruotsin-turnauksessa uransa viimeisen maaottelun. Peli oli järjestyksessään 331., jolla Helminen vahvisti ylivoimaista paikkaansa eniten maaotteluita pelanneena jääkiekkoilijana. Tarkkana syöttäjänä tunnettu Helminen sai Tšekki-ottelun loppusekunneilla annettua syötön, jonka Tuomas Pihlman laukoi 6–1-voittomaaliksi.
Maailmanmestaruuskilpailut 2008.
Suomi pelasi alkuerän C-lohkossa yhdessä Saksan, Norjan ja Slovakian kanssa. Suomi oli lohkonsa ensimmäinen kahdeksalla pisteellä voitettuaan kaikki kolme peliä, joista Norjan jatkoajalla. Suomi teki 11 maalia ja päästi 5.
Jatkolohkossa F Suomea vastaan asettuivat Kanadan, Yhdysvaltain ja Latvian. Suomi sijoittui 11 pisteellään toiseksi Kanadan jälkeen voitettuaan Latvian ja Yhdysvallat ja hävittyään Kanadalle. Suomi teki 8 maalia lisää mutta päästi 9.
Puolivälierässä vastassa oli Yhdysvallat, jonka Suomi voitti jatkoajalla 3–2. Välierään tuli ennakkosuosikki Venäjä, jolle Suomi hävisi 0–4. Pronssiottelussa vuodesta 2006 alkanut mitaliketju jatkui, kun Suomi voitti kisojen ainoalla nollapelillään Ruotsin.
Ykkösmaalivahtina pelannut Niklas Bäckström oli turnauksen neljänneksi paras maalivahti torjuntapörssissä. Suomen paras pistemies Mikko Koivu oli pistepörssin 16. tehopisteillä 4 + 5 = 9. Toiseksi paras, kokonaistilastossa 26., oli Antti Pihlström, joka saavutti tehot 5 + 2 = 7.
Alkulohko&lt;br&gt;
Jatkolohko&lt;br&gt;
Puolivälierä&lt;br&gt;
Välierä&lt;br&gt;
Pronssiottelu&lt;br&gt;
Ikast-Branden kunta

Ikast-Brande on Keski-Jyllannin alueella Tanskassa sijaitseva kunta. Vuoden 2012 alussa kunnassa oli 41 385 asukasta, ja sen pinta-ala oli 733,5 neliökilometriä. Kunnan keskustaajama on nimeltään Ikast.
Kunta syntyi 1. tammikuuta 2007 Tanskan kuntauudistuksen seurauksena, jolloin entiset Branden, Ikastin ja Nørre-Sneden kunnat yhdistyivät.
Venetsian kieli

Venetsian kieli (omakielinen nimi "vèneto", ) on romaaninen kieli, jota puhuu noin kaksi miljoonaa asukasta Pohjois-Italiassa Veneton ja Friuli-Venezia Giulian alueella sekä Istrian slovenialaisessa ja kroatialaisessa osassa. Euroopan ulkopuolella kieltä puhutaan myös Rio Grande do Sulin osavaltiossa Brasiliassa.
28. maaliskuuta 2007 alkaen venetsian kieli on virallisesti tunnustettu laissa "tutela e valorizzazione della lingua e della cultura veneta", jonka on hyväksynyt Veneton neuvosto. Kieli on myös kirjallisessa käytössä, mutta virallista oikeinkirjoitusstandardia ei vielä ole.
Venetsian katsotaan jakautuvan viiteen eri murteeseen, jotka sijoittuvat Venetsian kaupungin ulkopuolelle.
Fonologia.
Vokaalit.
Lähde:
Konsonantit.
Lähde:
Ryan Reynolds

Ryan Rodney Reynolds (s. 23. lokakuuta 1976 Vancouver, Brittiläinen Kolumbia) on kanadalainen näyttelijä, tuottaja ja käsikirjoittaja.
Ura.
Ryan Reynoldsin ura alkoi 14-vuotiaana, kun hän esiintyi kanadalaisessa nuorten saippuasarjassa "Hillside" (Yhdysvalloissa nimellä "Fifteen"). Reynolds esiintyi sarjassa vuosina 1990–1991. 1990-luvulla hän näytteli myös televisiosarjassa "Äärirajoilla" sekä vuosina 1998–2001 sarjassa "Kaksi kaveria, tyttö ja pizzapaikka". Reynoldsin ensimmäinen elokuva oli "Ganesh – poika Intiasta" (1993). Aikuisena hän on esiintynyt läpimurtoelokuvansa "" (2004) jälkeen mm. elokuvissa "The Amityville Horror" (2005), "Vain ystäviä" (2005), "Smokin’ Aces" (2007), "Ehdottomasti ehkä" (2008), "Odottamaton ehdotus" (2009) ja "Green Lantern" (2011).
"People"-lehti valitsi Reynoldsin maailman seksikkäimmäksi mieheksi vuonna 2010.
Vuonna 2016 Reynolds näytteli toimintaelokuvassa "Deadpool" (2016), joka oli sekä arvostelu- että lipputulomenestys. Reynolds sai roolistaan parhaan miespääosan Golden Globe -ehdokkuuden.
Yksityiselämä.
Reynolds on ollut kihloissa laulaja Alanis Morissetten kanssa, mutta kihlaus purkautui. Vuonna 2008 Reynolds meni naimisiin näyttelijä Scarlett Johanssonin kanssa, mutta joulukuussa 2010 pari ilmoitti eroavansa.
Vuonna 2012 Reynolds ja näyttelijä Blake Lively menivät naimisiin. Heillä on neljä tytärtä (s. 2014, 2016, 2019 ja 2023).
Robert Darwin

Dr Robert Waring Darwin (30. toukokuuta 1766 - 13. marraskuuta 1848) oli shrewsburylainen lääkäri, joka tunnetaan parhaiten luonnontieteilijä Charles Darwinin isänä.
Darwin syntyi Lichfieldissä vuonna 1766. Hänen vanhempansa olivat Erasmus Darwin ja tämän ensimmäinen vaimo Mary Howard. Hänet sai nimensä enonsa mukaan, joka oli poikamies Robert Waring Darwin of Elston (1724-1816). Hänen äitinsä kuoli vuonna 1770, ja kotiopettaja Mary Parker palkattiin pitämään hänestä huolta. Myöhemmin Marysta tuli Erasmuksen rakastajatar, ja hän synnytti tälle kaksi avioliiton ulkopuolista lasta. 
18. huhtikuuta 1796 hän meni naimisiin Susannah Wedgwoodin kanssa, joka oli keraamikko Josiah Wedgwoodin tytär. He saivat kuusi lasta.
Darwin opiskeli lääketiedettä Leidenin yliopistossa ja suoritti tutkintonsa Edinburghin yliopistossa 1786 vain 20-vuotiaana. Edinburghissa hän opiskeli useiden johtavien tiedemiesten, kuten John Walkerin alaisuudessa. Hän arvosti Edinburghissa saamaansa kokemusta niin paljon, että lähetti poikansa Charlesin opiskelemaan sinne.
Willy Brandts park

Willy Brandts park on saksalaisen Willy Brandtin mukaan nimetty puisto Hammarbyhöjdenin kaupunginosassa Tukholmassa. Puisto sai nimensä vuonna 1997. Puisto sijaitsee Hammarbyhöjdenin metroaseman lähistöllä Finn Malmgrens vägenin ja Ulricehamnsvägenin risteyksessä.
Puistoon pystytetyn Willy Brandtin patsaan on tehnyt Rainer Fetting. Se on lahja Ruotsin sosialidemokraattiselta puolueelta.
Kiertoratamanööveri

Kiertoratamanööveri () on avaruustoiminnassa toimenpide, jossa avaruusalus käyttää propulsiojärjestelmäänsä kiertoratansa muuttamiseen. Avaruudessa kaukana Maasta, esimerkiksi Auringon kiertoradalla, olevan aluksen vastaavaa toimea nimitetään syvän avaruuden -manööveriksi (.
Impulssimanööveri.
Impulssimanööveri () on toimenpide, jossa aluksen nopeus muuttuu lähes välittömästi. Koska kaikilla aluksilla on massaa, ei muutos oikeasti tapahdu välittömästi. Mutta useimpien avaruuslentojen suunnitteluvaiheessa suunnittelijat approksimoivat aiotut kiertoratamuutokset impulsiivisiksi. Tämä vähentää huomattavasti oikean siirtymän löytämisen vaikeutta.
Välittömiä muutoksia nopeudessa kutsutaan nimellä delta-v (formula_1). Kokonaisdelta-v:tä kaikille lennon manöövereille nimitetään delta-v -budjetiksi. Hyvällä delta-v -budjetin approksimaatiolla suunnittelijat voivat arvioida aluksen ajoaineen tarpeen. Tällaiset approksimaatiot ovat kaikkein hyödyllisimpiä, kun käytetään työntövoimana lyhyitä purkauksia.
Äärelliset manööverit kuten edellä mainitut ovat mahdollisia korkean työntövoima/massa -suhteen propulsiojärjestelmillä, kuten kemiallisilla raketeilla. Kuitenkin myös pitkille purkauksille impulssimanööveri approksimaatiot ovat hyvin tarkkoja Maan ilmakehän ulkopuolella.
Ei-impulssimanööveri.
Pienen työntövoiman käyttämistä pitkän aikaa kutsutaan ei-impulssimanööveriksi, vaikkakin kaikki työntövoima synnyttää impulssia. Ne ovat vähemmän tehokkaita sillä suuri osa energiasta voi kulua Oberthin ilmiöön ja muihin ilmiöihin. Tällaiset manööverit ovat kuitenkin ainoa vaihtoehto haluttaessa matala laukaisumassa ja siten suuri ominaisimpulssi mutta käytetään matalan työntövoima/massa -suhteen propulsiojärjestelmää, kuten ionimoottoria.
Äärellinen purkaus-manööveri.
Tietyt avaruuslennot kuten sellaiset, joissa tehdään ohilento, vaativat tarkan mallin lentoradoista. Äärellisten purkausten laskeminen vaatii yksityiskohtaisen mallin avaruusaluksesta ja sen suihkuttimista (). Tärkeimmät yksityiskohdat ovat massa, massakeskipiste, hitausmomentti, suihkuttimien sijainti, suihkuttimien suuntaukset, suihkuttimien suihkujen muodot, ominaisimpulssi, suihkuttimien painopisteiden siirtymiset ja ajoaineen kulutus.
Tantolunden

Tantolunden on puisto Södermalmin kaupunginosassa Tukholmassa. Puistossa järjestettiin vuonna 2008 homo- ja biseksuaaliyhteisön organisoima "Stockholm Pride" -tapahtuma. Tantolundenissa on siirtolapuutarhoita pienine mökkeineen, uimaranta, minigolf, sekä muutamia ravintoloita.
Suomen Musiikki

Suomen Musiikki (KHY Suomen Musiikki Oy) on vuonna 2005 Kari Hynnisen perustama suomalainen levy-yhtiö. Sen toimitilat sijaitsevat Hermannissa Helsingissä.
FC Oulu

FC Oulu oli suomalainen jalkapalloseura. Seura perustettiin vuonna 1992 Veikkausliigan OTP:n ja I divisioonassa pelanneen OLS:n yhdistymisen tuloksena. Päävalmentajaksi uuteen fuusioseuraan tuli Heikki Suhonen Turusta. Seuran paras sijoitus oli kaudella 1992 saavutettu 11. sija Veikkausliigassa, vaikkakin kauden lopuksi joukkue putosi karsinnoissa Finnairin Palloilijoiden pudottamina I divisioonaan. Joukkueen pelipaita oli punakeltainen pystyraita.
Kaudelle 1993 Juha Malinen palasi kotikaupunkiinsa aloittaen FC Oulun päävalmentajana nostaen joukkueen Veikkausliigaan kaudeksi 1994. Jani Pylkäs, Marko Harju ja vikkeläkinttuinen Rauli Turunen heiluttivat maaliverkkoa hanakimmin vastaten kahdesta kolmasosasta FC Oulun kauden maaleista. Puolustuksen peliä ohjaili Ukrainasta hankittu Andrei Telesnenko. 
Kaudeksi 1994 Malinen siirtyi Turkuun TPS:n valmentajaksi ottaen Pylkäksen mukaansa. Harju puolestaan siirtyi Kajaanin Hakaan. 1994 valmentajaksi tuli oululainen Timo Salmi. Kauden 1994 jälkeen FC Oulu putosi toistamiseen Ykköseen ja kaatui velkoihinsa tehden konkurssin. FC Oulun lopettamisen jälkeen perustettu Oulun Jalkapalloklubi sai seuran farmijoukkueen FC 1991:n paikan kaudeksi 1995 Kakkosessa. Oulun Jalkapalloklubi muutti nimensä takaisin OTP:ksi vuonna 1996.
Stephen Dorff

Stephen Dorff (s. 29. heinäkuuta 1973 Atlanta, Georgia) on yhdysvaltalainen näyttelijä. 
Dorff on nähty useissa tunnetuissa elokuvissa, joiden joukossa ovat "Paholaisen portti" (1987), "Backbeat" (1993), "I Shot Andy Warhol" (1996), "Blade" (1998), "Cecil B. DeMented" (2000), "Cold Creek Manor" (2003), ".45" (2006), "Botched" (2007), "Public Enemies" (2009), "The Iceman" (2012) ja "Leatherface" (2017). Hän on esiintynyt myös musiikkivideoilla.
Manuel Scorza

Manuel Scorza (7. syyskuuta 1928 Lima, Peru – 27. marraskuuta 1983 Madrid, Espanja) oli perulainen kirjailija, runoilija ja poliittinen aktivisti. Hänen äitinsä oli intiaani, isänsä maatyöläinen. Hän opiskeli San Marcosin yliopistossa Limassa, jossa toimitti hallituksenvastaista lehteä. Sotilasvallankumouksen jälkeen 1948, jolloin kenraali Manuel Odríansta tuli diktaattori, Scorza oli vuoden vangittuna ja seitsemän vuotta maanpaossa. Tänä aikana hän opiskeli Mexicon yliopistossa. Hän aloitti kirjailijantyönsä Mexikossa, ja muutti myöhemmin Ranskaan. 
Hänen romaaninsa noudattavat perinteisen eteläamerikkalaisen kirjallisuuden tyyliä, jossa yhdistyvät fantasia, myytit ja yhteiskunnan kritiikki. Hän on julkaissut viisi runokokoelmaa ja viisi romaania, jotka kaikki käsittelevät Perun intiaanien kapinointia oikeuksiensa puolesta. 
Hänen tuotannostaan on suomennettu "Hiljainen sota" -sarjan kolme osaa (1974, 1976 ja 1978) ja viimeiseksi jäänyt teos, "Liikkumaton tanssi" 1985. "Hiljainen sota" -sarjan osia "El Jinete Insomne" (1977) ja "La Tumba del Relámpago" (1979) ei ole suomennettu.
Hiljainen sota -sarjan ensimmäinen osa Rummunlyöntejä Rancasin puolesta kertoo esimerkin siitä, kuinka Etelä-Amerikan intiaaniyhteisöjä on hävitetty ja hävitetään. Pohjoisamerikkalainen yhtiö Cerro de Pasco Corporation vie intiaaneilta maat, ja kun nämä yrittävät yhtiötä vastustaa, sotilasosasto tuhoaa kylän verilöylyssä. Teos perustuu todellisiin tapahtumiin keskisillä Andeilla. Intiaanien oikeuksia puolustavan liikkeen pääsihteerinä Scorza oli vuosina 1959-60 näkemässä kapinallisten epätoivon ylängöllä 5 000 metrin korkeudessa Cerro de Pascossa. Romaanin henkilöistä mm. tuomari Montenegro ja Hector Chacon ovat samannimisiä perulaisia todellisuudessakin. Kapinaliikettä johtanut Chacon vapautui yhdentoista vuoden vankeudesta Scorzan toiminnan ansiosta. 
Scorza kuoli lentokone-onnettomuudessa Aviancan lennolla Frankfurtista Pariisin kautta, kun Madridin Barajasin lentoasemalle laskeutuva lentokone lensi liian matalalla ja törmäsi kukkulaan. Onnettomuudessa kuoli 181 ihmistä 192:sta. Samassa lentokoneessa olivat myös uruguaylainen kriitikko Ángel Rama, argentiinalainen taidekriitikko Marta Traba ja meksikolainen kirjailija Jorge Ibargüengoitia.
Aisha Tyler

Aisha Naomi Tyler (s. 18. syyskuuta 1970 San Francisco) on yhdysvaltalainen näyttelijä, ohjaaja ja koomikko. 
Tyler syntyi 18. syyskuuta 1970 San Franciscossa. Tylerin vanhemmat erosivat kun hän oli 10-vuotias. Tylerin isä, Jim Tyler kasvatti Tylerin ja hänen siskonsa, Ferin. Tyler opiskeli Dartmouth Collegessa. Hänen pääaineensa oli politiikan tutkimus. 
Afroamerikkalainen Tyler on esiintynyt vakituisissa rooleissa muiden muassa televisiosarjoissa "Frendit", "CSI", "24, Criminal Minds – FBI-tutkijat" ja "Aavekuiskaaja". Lisäksi hän on tehnyt useita vierailevia esiintymisiä.
Hän toimi juontajana yhdeksännellä kaudella yhdysvaltain versiossa "Whose Line Is It Anyway?" -televisio-ohjelmassa.
Tyler tunnetaan myös elokuvista, joiden joukossa on ".45" (2006).
Kapi

Kapi on eläinten tauti, jota aiheuttaa syyhypunkki ("Sarcoptes scabiei"). Kapia esiintyy eniten koirilla, ketuilla ja sioilla; syyhypunkista on omat alalajinsa näille eläinlajeille ("var. canis", "var. vulpis" ja "var.suis"), mutta kettujen kapi voi aiheuttaa oireita myös koirille.
Ihmisille syyhyä aiheuttava punkki on taas Sarcoptes scabiei var. hominis, joka on vakavampi kuin koirien kapin aiheuttava syyhypunkki. Villieläinten kapi voi tarttua ihmisiinkin. Sikakapi on lääkityksillä saatu poistetuksi monista jalostussikaloista. "Sarcoptes"-punkit voivat satunnaisesti tarttua muihinkin eläinlajeihin, mikäli eläinkontaktit ovat läheiset.
Kapin yleisin oire on voimakas kutina. Ensin iholla on pieniä pisteitä, jotka voi nähdä koiran vatsan alla, missä karva ei ole tiellä. Myöhemmin koira raapii ihonsa rikki, karvat lähtevät ja iho paksuuntuu ja tummuu.